Zajac, Pavol, poslanec NR SR (2014-12-02):
Vážená pani predsedajúca, pán minister, pán spravodajca, kolegyne, kolegovia, máme pred sebou zákon roka, návrh štátneho rozpočtu na rok 2015. Je to tretí návrh štátneho rozpočtu, ktorý predkladá táto vláda, a preto naplno odzrkadľuje to, ako vláda pôsobí už tretím rokom. Nie je to len nejaká teória, ktorú si pripravia na rok 2015. Všetko to, čo vláda urobila od svojho nástupu, od roku 2012, sa odzrkadľuje naplno v tomto návrhu štátneho rozpočtu. A skúsme si pripomenúť, čo vláda zásadné urobila od roku 2012. Hneď od svojho nástupu dvihla dane, dvihla odvody pre živnostníkov, odvody pre dohodárov, znepružnila Zákonník práce, dvihla poplatky a takto vyberie alebo vybrala viacej od občanov Slovenska a od zamestnávateľov Slovenska. Naozaj od roku 2012 a 2013 stúpol objem vybratých daní o 1 mld. eur. Vláda naozaj, ako som povedal, dvihla sadzbu dane firmám, zaviedla vyššiu sadzbu dane pri vyššie príjmových občanoch, a aby ani to nestačilo, tak vláda určitých ľudí vyhnala z II. piliera a znížila odvody do II. piliera. Tým získala, len tým, že znížila odvody na polovičku do II. piliera, získala 500 mil. eur ročne. Dohromady tak vláda vybrala od občanov a firiem 1,8 mld. eur naviac. Došlo aj k rastu výdavkov. V týchto rokoch o 1 mld. eur, pričom od roku 2012 sa najviac šetrí v oblasti dlhodobých investícií. Namiesto odstraňovania plytvania verejných výdavkov sa zvyšujú dane. A toto všetko zhoršuje podnikateľské prostredie na Slovensku. Naozaj. Kolega z vládnej strany pred chvíľou hovoril, že sa nezhoršuje, ale všetky medzinárodné rebríčky o tom hovoria, že sa zhoršuje podnikateľské prostredie na Slovensku. A ja hovorím, zhoršuje sa možnosť, teda prostredie pre zamestnávateľov a zhoršuje sa možnosť vytvárať dlhodobo udržateľné, tzv. reálne pracovné miesta. Nezamestnanosť na Slovensku pokladám za najväčší sociálno-ekonomický problém Slovenska. Máme príliš vysokú nezamestnanosť. Kde chceme vytvoriť nové pracovné miesta? Pri náraste HDP, ktorý sme zaznamenali aj minulého roku, a počíta sa s ním aj na budúci rok, o tom sa ešte môžeme baviť, že náš jeden z najväčších obchodných partnerov, Nemecko, znížil odhad o tretinu svojho rastu. My zatiaľ držíme odhad na úrovni 2,6%. Pri takomto náraste HDP logicky by malo dôjsť aj ku zvyšovaniu zamestnanosti. Ono čiastočne k tomu dochádza, ale nezodpovedá to tomu nárastu HDP, ktorý tu je. Vláda znižuje nezamestnanosť administratívne, byrokraticky, a čo je najhoršie, veľmi draho si kupuje z eurofondov pracovné miesta. Miesta, ktoré nie sú dlhodobo udržateľné. Ak tu chceme hovoriť o vyššej zamestnanosti, to sa dá dosiahnuť naozaj len u súkromných zamestnávateľov. Takisto tu pán spravodajca hneď na úvod vymenoval niekoľko firiem, ktoré tu zo zahraničia prinesú nejakú investíciu a nové pracovné miesta. Nuž ale zahraničné investície na Slovensku sú niekoľkonásobne nižšie ako v susednom Česku a Maďarsku. Čím to asi bude? Ešte tu niekto chce hovoriť o zlepšovaní podnikateľského prostredia, o zlepšovaní pre zamestnávateľov? Tento problém nedá sa vyriešiť vyššími daňami a vyššími poplatkami. A ja si ich dovolím vymenovať, čo sa podarilo vláde v tejto oblasti. Aj na budúci rok, chcem povedať, všetky dane, ktoré vláda dvihla, zostávajú v platnosti, plus k tomu pribudli tie, ktoré boli legislatívne schválené v tomto roku. To znamená neznížila sa pozmeňujúcim návrhom kolegu Kamenického DPH z 20 % na 19, tak ako to bolo v zákone dané, a takisto bol prijatý zákon o dani z príjmu, ktorý takisto dvíha dane pre zamestnávateľov na Slovensku, ale od roku 2012. Vyhnali ste ľudí z II. piliera, znížili ste odvody do II. piliera, čím si ľudia menej sporia na svoj budúci dôchodok, a vláda môže viacej mrhať, viacej prejedať v príslušnom roku. Zaviedli ste platenie koncesionárskych poplatkov, zvýšili ste odvody dohodárom, zvýšili ste odvody živnostníkom a na budúci rok budú znova živnostníci platiť vyššie odvody. Pýtate od ľudí vyššie správne poplatky. Zaviedli ste registračné poplatky niekoľkonásobne vyššie pri ohlásení alebo pri evidencii automobilu, niekoľkonásobne vyššie poplatky oproti tomu, ako to bolo do roku 2012. To znamená, ľudia platia viac. Zaviedli ste vyššiu sadzbu dane pre vyššie príjmové fyzické osoby na 25 %. Zvýšili ste všetkým právnickým osobám daň na úroveň 22 % a tá bude platiť aj na budúci rok, hoci pán minister sa v niektorých reláciách vyjadril, že plánuje znížiť túto daň. Na budúci rok táto daň zostáva a pridali ste k tomu to, že firmy budú platiť vyššiu daň nie cez percento, ale cez odpočítateľné položky. Ekonómovia vyrátali, že toto navýšenie cez odpočítateľné položky a cez registračné pokladne znamená, že ako keby ste o 2,5 percentuálneho bodu zvýšili daň. Zaviedli ste to, že firmy, ktoré sú v strate alebo nemajú obrat za príslušný rok, budú platiť daňovú licenciu. To znamená, budú platiť daň. Ak by niekto mal pochybnosti o tom, kto zaplatí konsolidáciu verejných financií na budúci rok, nech si otvorí štátny rozpočet na strane 17, kde je toto exaktne zadefinované, a na budúci rok je to navýšenie zadefinované vo výške 492 mil., 492 mil., ktoré zaplatia občania Slovenska, zamestnávatelia, živnostníci a dohodári cez vyššie dane, ktoré ste zaviedli zákonom tohto roku. 235 mil. je neznížením DPH a ďalších 260 mil. je cez odpočítateľné položky, ktoré ste navýšili podnikateľom. Keď hovoríme o plytvaní verejnými financiami, skoro každý deň nám vyjde kauza, väčšinou sa to dotýka verejného obstarávania, ale verejných financií, ktoré nám potom následne chýbajú, skoro každý deň vyskakuje nejaká kauza a miliónové predraženia pri verejnom obstarávaní. Toto nám takisto veľmi chýba vo verejných financiách. Výsledok týchto zmien je pre ľudí negatívny. Vláda sa síce tvári, že jednou rukou ľuďom dáva, to je ten sociálny balíček, vlaky zadarmo, plyn zadarmo a ešte neviem, čo bude všetko zadarmo. Vláda jednou rukou sa tvári, že ľuďom dáva a druhou berie. To je tých 500 mil., ktoré ľudia a zamestnávatelia na budúci rok zaplatia. Preto si dovolím tvrdiť, že konsolidáciu verejných financií na budúci rok ponesú občania Slovenska, zamestnávatelia, živnostníci a dohodári. Vláda nevie šetriť na svojich výdavkoch. (Ruch v sále. Prerušenie vystúpenia predsedajúcou.)